DA Den Europæiske Unions Tidende CE 88/690

(2004/C 88 E/0709)

SKRIFTLIG FORESPØRGSEL E-0216/04

af Marco Pannella (NI) til Kommissionen

(30. januar 2004)

Om: Krænkelse af religionsfriheden i Vietnam

Ifølge den internationale rapport for 2003 om religionsfrihed, som det amerikanske udenrigsministerium har udarbejdet, gælder der i Vietnam betydelige indskrænkninger for aktiviteterne i de religiøse samfund, der ikke er anerkendt af regeringen.

Kommunistpartiet har indført strenge restriktioner for de religiøse samfunds overhoveder og præster.

Med henblik herpå har den vietnamesiske regering

1) anvendt magtmidler til at kontrollere religiøse samfund og deres aktiviteter;

2) undertrykt religiøse forsamlinger ved at fratage medlemmerne deres arbejde, ved at forbyde deres børn at gå i skole eller ved at konfiskere deres ejendom;

3) fortsat holdt nogle religiøse personligheder i isolation ved at indskrænke deres bevægelsesfrihed og ved at lægge pres på deres tilhængere og slægtninge, som det var tilfældet med Thich Huyen Quang, den øverste leder af Vietnams Forenede Buddhistiske Kirke; han var helt åbenlyst i husarrest fra 1982 til marts 2003;

4) i slutningen af december 2002 anvendt en sundhedsskadelig gas til at opløse en protestantisk hmong-højtidelighed i Lau Chau-provinsen, hvilket medførte, at en kvinde aborterede, mens flere andre efterfølgende fik behov for lægehjælp.

Endvidere døde Mua Bua Senh og Vang Seo Giao, protestantiske medlemmer af hmong-folket, i juli 2002 efter at være blevet pryglet af politiet.

Derudover er der blevet registreret sager med personer dømt for »ulovlig religionsudøvelse« i henhold til paragraf 258 i straffeloven (op til tre års fængsel). Nogle af foranstaltningerne i den lov, efter hvilken personer domfældes af religiøse grunde, udgør en overtrædelse af internationale aftaler, bl.a. verdenserklæringen om menneskerettigheder.

Kontoret for religiøse anliggender krænker retten til religionsfrihed igennem sin brug af statens funktionærer og ordensmagten, som har forfulgt og vilkårligt tilbageholdt udøvere af denne religion.

Personalet fra USA's ambassade har meddelt regeringen, at manglende fremskridt med hensyn til religiøse spørgsmål og menneskerettigheder udgør en hindring for normaliseringen af de bilaterale forbindelser.

Kommissionen har over for Vietnams regering understreget, at denne i højere grad må respektere den politiske og religiøse frihed, men har derudover ikke truffet foranstaltninger over for regeringen, og Kommissionens holdning i spørgsmålet består i at »følge situationen«, hvormed den afviger fra den amerikanske holdning.

Har Kommissionen på baggrund af ovenstående:

— iværksat foranstaltninger som opfølgning af den fælles erklæring fra Kommissionen og medlemsstaterne i den rådgivende gruppe i Hanoi i december 2002 om overholdelse af den politiske og religiøse frihed samt fremtidig økonomiske og sociale frihed?

— drøftet og bestræbt sig på at gøre en ende på overgreb over for og indskrænkninger af den religiøse frihed for enkeltpersoner som Thich Huyen Quang, Thich Quang Do og Fader Nguyen Van Ly?

— drøftet det amerikanske skridt om at betragte Vietnam som et land, der giver anledning til særlig bekymring i medfør af loven om international religiøs frihed, dersom regeringen ikke gennemfører en forbedring af forholdene?

Svar afgivet på Kommissionens vegne af Christopher Patten

(25. februar 2004)

I forbindelse med dialogen om menneskerettigheder med de vietnamesiske myndigheder og også i andre sammenhæng, herunder EU's trojka-missioner til det centrale højland – hvoraf den seneste fandt sted i december 2003 – har EU gang på gang rejst spørgsmålet om de voldsomme restriktioner i religionsfriheden i Vietnam. EU har således især givet udtryk for sin store bekymring med hensyn til situationen for de protestantiske trossamfund i det centrale højland og de foranstaltninger, der er blevet truffet mod Den Forenede Buddhistiske Kirke i Vietnam (UBCV). EU har anmodet om, at protestantiske præster og deres tilhængere samt UBCV's religiøse ledere og munke, som er blevet tilbageholdt, løslades, og endvidere opfordret regeringen til at genoptage dialogen med UBCV.

EU har også opfordret til, at andre fanger og personer, der holdes indespærret, blot fordi de på fredelig vis har udtrykt deres personlige opfattelse, løslades, idet tilbageholdelsen er i modstrid med de internationale retlige instrumenter, som Vietnam har undertegnet. Den har også påtalt den vage og tilfældige anvendelse af visse af Vietnams love, og fremsat ønske om, at de tages op til revision; dette er tilfældet for en række bestemmelser i straffeloven som f.eks. den, det ærede medlem henviser til, samt bekendtgørelse nr. CP/31, i henhold til hvilken borgere kan sættes i husarrest i op til to år uden dommerkendelse. I denne forbindelse har EU foreslået, at eksperter fra FN's Særlige Arbejdsgruppe for Vilkårlig Tilbageholdelse aflægger besøg i Vietnam.

Endvidere har EU lagt pres på regeringen for at skabe større gennemsigtighed i anliggender, der vedrører menneskerettigheder, under henvisning til den skade, den nuværende mangel på åbenhed forvolder Vietnams internationale image. EU har således bedt om uhindret adgang til landet, herunder til det centrale højland, for uafhængige observatørmissioner, for FN's rapportører for menneskerettigheder, især FN's særlige rapportør om religionsfrihed, samt for FN's Højkommissariat for flygtninge (UNHCR) og for anerkendte ngo'er, der beskæftiger sig med menneskerettighedsanliggender. EU har også anmodet regeringen om, at diplomater fra EU's medlemsstater får adgang til at besøge fanger og overvære retssagerne mod systemkritikere.

EU vil fortsætte med at slå til lyd for en forbedring af menneskerettighedsforholdene i Vietnam, når som helst der er anledning hertil, herunder ved møderne i den rådgivende gruppe, og fortsat yde støtte gennem samarbejdsprogrammer, således at der kan finde konkrete ændringer sted i situationen i landet.